钦定古今图书集成/明伦汇编/宫闱典/第045卷 > 周
## 钦定古今图书集成/明伦汇编/宫闱典/第045卷 > 周

《周制》，“天子立三夫人，九嫔，二十七世妇，八十一御妻，
以佐后修内治之政。”

按：《礼记曲礼》：“天子有后，有夫人，有世妇，有嫔，有妻，有
妾。”

〈陈注〉三夫人，九嫔，二十七世妇，八十一御妻。自后而下皆三，因而增其数。妾之数未闻。〈大全〉马氏曰：《昏义》曰：“古者天子后立六宫，三夫人，九嫔，二十七世妇，八十一御妻，以听天下之内治。此曰天子有后，有夫人，有世妇，有嫔、有妻，有妾。盖《昏义》言后宫之治，故兼天子后言之，而备六宫之数，而妾不与焉。《曲礼》言后宫之位，故止言天子，而备六宫之名，则虽后之尊亦曰有后，而妾之贱亦与焉。”

按《昏义》：“古者天子后立六宫，三夫人，九嫔，二十七世
妇，八十一御妻，以听天下之内治，以明章妇顺，故天
下内和而家理。”

按《周礼天官》九嫔：

〈订义〉郑康成曰：“《嫔妇昏义》曰：‘古者天子后立六宫，三夫人，九嫔，二十七世妇，八十一御妻，以听天下之内治，故天下内和而家理。不列夫人于此官者，夫人之于后，犹三公之于王，坐而论妇，礼无官职’。”薛平仲曰：“《周官》言夫人多矣，而夫人曾不列于官，九嫔、世妇、女御又不言其数，三公固无官也。嫔妇，女御之以德进者，不徒求以充位也。内宰自内竖以上，皆所以纪纲王宫之治，而九嫔以下所以辅成王内之治者，非法不立，非人不行，内外盖一道，所以叙次之别如此。”　陈君举曰：“妇人女子常与至尊幽居九重，人弗得见，骄蹇自恣，无所不至，故使之分职于六宫，附属于冢宰，而《天官》内宰、《春官》世妇又得以参检其事”，与夫妇妾贱人自相使令而无畏忌者不同矣。汉高之戚夫人留侯曰：“骨肉之间，虽臣等百人何益？”袁盎却谨夫人坐。文帝怒，说以人彘，乃从。使大臣得与内事，其如是乎？后世一女专恣，而公卿附离之不暇，尚何冢宰之能率？

掌妇学之法，以教九御：妇德、妇言、妇容、妇功，各帅其
属而以时御叙于王所。

〈订义〉刘执中曰：“‘‘‘一曰妇德，妇以柔顺贞洁为本，皆本于德。二曰妇言’者，言其心之声，心怀温柔则言温柔，心怀正顺则言正顺。三曰妇容’者，谓用礼以正其容也，容见于身则动根于德，德以正其心而礼以正其容，故能步武成于宫商，动静中于礼乐。《诗》不云乎：‘被之僮僮，夙夜在公，被之祁祁，薄言还归’。四曰妇功’，功者德”行之实，有德行以饬其身，而无

功实以事其上，虽有宠禄，不足以自固矣。故有宗庙之祭祀，笾豆之濯溉，不可以不致其洁；有王后之奉养，膳羞之精隽，不可以不尽其心；有祭服之元黄，岁功之所施，不可以不致其力；有粢盛之馈食，荐彻之赞佐，不可以不尽其礼。骄侈之习，与性俱成，安知四事为不可忽，所以有赖于九嫔之教。

郑康成曰：“教各帅其属者，亦使九九相与从于。”

王所息之燕寝。御犹进也，劝也。进劝王息，亦相次叙。凡群妃御见之法，月与后妃其象也，卑者宜先，尊者宜后。女御八十一人，当九夕；世妇二十七人，当三夕；九嫔九人，当一夕；三夫人当一夕；后当一夕，亦十五日而遍。云。“自望后反之。”

凡祭祀，赞《玉齍》。赞后荐彻豆笾。

〈订义〉郑康成曰：“玉齍、玉敦，受黍稷器。”

“若有宾客，则从。”后大丧，“帅叙哭者，亦如之。”

《世妇》掌祭祀、宾客、丧纪之事。“帅女宫而濯摡，为齍盛。
及祭之日，莅陈女宫之具，凡内羞之物。”

〈订义〉王昭禹曰：“执箕帚以事人者谓之妇。《记》曰：‘纳女于天子，备洒埽妇之事，人有广嗣之义，故谓之世妇’。”　郑节卿曰：“《天官》世妇以广嗣为义。《春官》世妇，卿以掌女宫之宿戒，名同而官异，不得不分内外。”

郑康成曰：“不言数者，君子不苟于色，有妇德者。”

充之无则阙

掌吊，临于卿大夫之丧。

〈订义〉郑康成曰：“王使往吊。”　贾氏曰：“案《司服》，公卿大夫皆王亲吊之，此又使世妇者，盖使世妇致礼物。但吊是大名，虽致礼亦名为吊。”　王氏曰：“世妇视大夫，故使吊临于卿大夫之丧。”

女御：

〈订义〉郑康成曰：“《昏义》所谓御妻，御犹进也，侍也，

掌御叙于王之燕寝。”

〈订义〉刘执中曰：“《九嫔》云：‘以时御叙者，朔望尊卑之叙’。此言御叙于王之燕寝者，以九人长少为叙。”　林氏曰：“‘《小星诗》曰：‘进御于君’，知其命有贵贱’。所谓御叙，则有贵贱、别下之名故也。”　郑康成曰：“于王之燕寝，则王不就后宫息。”　王昭禹曰：“王有六寝：一为路寝，五为燕寝，女御御叙之所。九嫔言王所，此言燕寝，实一也。”　李氏曰：“女御掌叙于王之燕寝，不使九嫔、世妇掌之，防上之专妒。盖女御官卑，不敢嫉妒，自专则内无怨女，子孙众多。”

以岁时献功事。

〈订义〉王昭禹曰：“岁时者，岁终之时。典妇功，所谓秋献功是也。”　郑康成曰：“丝枲成功之时。”　史氏曰：“嫔妇化治丝枲，女功之常，女御掌献其事，则其勤惰又有劝惩矣。”

凡祭祀，赞世妇。

〈订义〉王昭禹曰：“祭祀之事，世妇所掌，女御预赞之事。”

郑康成曰：“助其帅莅女宫也。”

大丧，掌沐浴。

〈订义〉郑康成曰：“王及后之丧。”

后之丧，持翣。

〈订义〉郑康成曰：“翣，棺饰。持而从柩车。”　黄氏曰：“案《礼器》云：‘天子八翣’。又汉制度皆戴璧，后丧亦同。将葬向圹之时，使此女御持之，左右各四人，故郑云‘持而从柩车’。”　王氏曰：“后之丧持翣者，女御以蔽饰后为事。”

从《世妇》而吊于卿大夫之丧。

〈订义〉郑康成曰：“从之数，盖如使者之介云。”